待李純如鄧子同
作者：周行己
朝代：宋

paragraphs: 誰云相知好，相知亦吾累。
一夕不在眼，青燈已無寐。
晚定李鄧交，付託足心地。
嶷然諸儒中，百馬逢一驥。
對我懷抱豁，軒眉得深意。
昨朝分手出，冠带修人事。
淹留久未返，終夕念乖異。
摇落庭樹秋，虛窗發清吹。
坐起無一歡，出門屢瞻跂。
歸鼓朱絲弦，復理黄卷字。
弦誦雖曰樂，其如心不遂。
欻欲往從君，念無晨風翅。
掃地焚香坐，聊以待君至。